Komisijos Reglamentas (EB) Nr. 3498/88
1988 m. lapkričio 9 d.
iš dalies pakeičiantis Reglamentus (EEB) Nr. 391/68 ir (EEB) Nr. 1092/80 dėl sąlygų, kurių būtina laikytis kiaulienos sektoriuje vykdant intervencinį supirkimą, ir pagalbos teikimo privačiam saugojimui
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [1] su paskutiniais pakeitimais, padarytais Reglamentu (EEB) Nr. 3906/87 [2], ypač į jo 5 straipsnio 4 dalį,
kadangi intervenciniai supirkimai ir privatus saugojimas yra skirti tam, kad būtų galima laikinai išimti produktus iš rinkos, kenčiančios nuo disbalanso, siekiant juos perparduoti, kai tik padėtis rinkoje pagerės; kadangi, atitinkamai, intervenciniam supirkimui arba saugojimui siūlomi produktai turi būti tinkami pagal tai, kam skirti - maistui arba pašarams;
kadangi 1987 m. gruodžio 22 d. Tarybos reglamentas (Euratomas) Nr. 3954/87, nustatantis didžiausius leistinus maisto produktų ir pašarų radiacinės taršos lygius po branduolinės avarijos ar kokio nors kito radiacinės avarijos atvejo [3], tiksliai apibrėžia tvarką, kurios būtina laikytis radiacinės avarijos metu tam, kad būtų galima nustatyti maisto produktų ir pašarų, jeigu jie bus siūlomi parduoti, leistinus radiacinės taršos lygius; kadangi dėl tos priežasties žemės ūkio produktų, viršijančių leistinus radiacinės taršos lygius, negalima pagal sutartį nei pirkti, nei atiduoti saugoti;
kadangi, 1986 m. gegužės 30 d. Tarybos reglamentas (EEB) Nr. 1707/86 dėl sąlygų, reglamentuojančių trečiųjų šalių kilmės žemės ūkio produktų improtą po Černobylio atominės elektrinės avarijos [4] su paskutiniais pakeitimais, padarytais Reglamentu (EEB) Nr. 624/87 [5], nustato didžiausius leistinus radiacinės taršos lygius; kadangi nustojus galioti Reglamentui (EEB) Nr. 1707/86, tie patys didžiausi leistini lygiai buvo įtraukti į jį panaikinančio Tarybos reglamento (EEB) Nr. 3955/87 [6] 3 straipsnį; kadangi žemės ūkio produktai, kurių užterštumas radioaktyviosiomis medžiagomis viršija leistinus lygius, negali būti laikomi sveikais ir geros komercinės kokybės;
kadangi buvo nustatyta, jog po pirmiau minėtos avarijos kai kurie Bendrijos žemės ūkio produktai buvo skirtingu mastu užteršti radioaktyviosiomis medžiagomis; kadangi turėtų būti išaiškinta, jog Bendrijos kilmės žemės ūkio produktų, kurių užterštumo radioaktyviosiomis medžiagomis lygis viršija Reglamento (EEB) Nr. 3955/87 3 straipsniu nustatytus leistinus lygius, negalima pagal sutartį nei pirkti, nei atiduoti saugoti;
kadangi Komisijos reglamento (EEB) Nr. 391/68 [7] su paskutiniais pakeitimais, padarytais Reglamentu (EEB) Nr. 4160/87 [8], 5 straipsnis nustato sąlygas, pagal kurias galima supirkti kiaulieną; kadangi Komisijos reglamentas (EEB) Nr. 1092/80 [9] su paskutiniais pakeitimais, padarytais Reglamentu (EEB) Nr. 201/85 [10], nustato minėto produkto saugojimo sutarčių sąlygas; kadangi tos sąlygos turėtų būti paaiškintos; kadangi minėti reglamentai turėtų būti atitinkamai iš dalies pakeisti;
kadangi maisto produktų radiacinės taršos lygis po radiacinės avarijos lygis priklauso nuo avarinės situacijos ypatybių ir produkto rūšies; kadangi sprendimą dėl poreikio atlikti patikrinimą ir vykdyti kontrolę, būtina atitinkamai pritaikyti prie kiekvienos situacijos ir atsižvelgti, pavyzdžiui, į konkrečių regionų, produktų ir radionuklidų ypatybes;
kadangi Kiaulienos vadybos komitetas nepareiškė nuomonės per jo pirmininko nustatytą laikotarpį,
PRIĖMĖ ŠĮ REGLAMENTĄ :
1 straipsnis
1. Reglamento (EEB) Nr. 391/68 5 straipsnio 2 dalis papildoma šiuo d punktu:
"d) viršijantys aukščiausius radiacinės taršos lygius, leistinus pagal Bendrijos taisykles. Bendrijos kilmės produkto, užteršto po Černobylio atominės elektrinės avarijos,leisti nilygiai - tai Tarybos reglamento (EEB) Nr. 3955/87 [11] 3 straipsnyje nustatyti lygiai. Produkto radiacinės taršos lygis tikrinamas, jeigu tai būtina dėl esamos padėties ir tik tam būtiną laiko tarpą. Jeigu būtina vykdyti kontrolę, jos trukmė ir apimtis nustatoma Reglamento (EEB) Nr. 2759/75 24 straipsnyje nustatyta tvarka."
2. Reglamento (EEB) Nr. 1092/80 2 straipsnio 2 dalis papildoma šia pastraipa:
"Taip pat produktai, kurių radiacinė tarša viršija didžiausius lygius, leistinus pagal Bendrijos taisykles, negali būti saugojimo sutarties objektu. Bendrijos kilmės produktui, užterštam po Černobylio atominės elektrinės avarijos, leistini lygiai - tai Tarybos reglamento (EEB) Nr. 3955/87( [*] OL L 371, 1987 12 30, p. 14.); 3 straipsnyje nustatyti lygiai. Produkto radiacinės taršos lygis tikrinamas, jeigu tai būtina dėl esamos padėties ir tik tam būtiną laiko tarpą. Jeigu būtina vykdyti kontrolę, jos trukmė ir apimtis nustatoma Reglamento (EEB) Nr. 2759/75 24 straipsnyje nustatyta tvarka."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. lapkričio 9 d.